|  |  |  |
| --- | --- | --- |
| |  |  | | --- | --- | |  | **PARCHETUL DE PE LÂNGĂ TRIBUNALUL CLUJ**  Operator date cu caracter personal nr. 2888  Mun. Cluj-Napoca, Calea Dorobanților nr. 2-4, jud. Cluj, cod poștal 400117  Tel: +40.264.43.17.32, Fax: +40.264.43.10.41, e-mail: pt\_cluj@mpublic.ro | |
|  |

**Lucrare nr.57/VIII/3/2024**

**COMUNICAT DE PRESĂ**

**Data 24.10.2024**

*Compartimentul de informare şi relaţii publice din cadrul Parchetului de pe lângă Tribunalul Cluj este împuternicit să aducă la cunoştinţa publicului următoarele:*

Procurori din cadrul Parchetului de pe lângă Tribunalul Cluj, împreună cu polițiștii din cadrul Inspectoratului de Poliție Județean Cluj- Serviciul de Investigare a Criminalității Economice, Inspectoratul de Poliție Județean Bistrița-Năsăud, Inspectoratul de Poliție Județean Maramureș și Inspectoratul Județean de Polițe Satu Mare, cu sprijinul Serviciului Criminalistic, Serviciului Acțiuni Speciale și Grupării de Jandarmi Mobilă ”Ştefan Cicio-Pop” Cluj Napoca au efectuat, în cursul zilei de azi 24.10.2024, douăsprezece percheziţii domiciliare în imobile din județele Cluj, Bistrița Năsăud, Maramureș și Satu Mare, în cadrul unui dosar penal din anul 2022, în care se efectuează cercetări sub aspectul săvârșirii infracţiunii de obținere ilegală de fonduri.

În fapt, mai multe societăți comerciale au fost implicate în operaționalizarea unor tranzacții prin crearea unui circuit comercial susceptibil de a fi fictiv care a constat în realizarea unor achiziții, respectiv a unor livrări de bunuri în scopul obținerii unor finanțări nerambursabile, de către societățile comerciale înscrise în programul START UP NATION 2018.

În concret, în perioada 2018-2022, reprezentanții legali ai unui număr de 14 societăți comerciale au înscris societățile pe care le administrau în programul START UP NATION și au solicitat obținerea de fonduri guvernamentale nerambursabile. Dintre acestea, un număr de opt societăți comerciale au obținut astfel de fonduri, însă ulterior, în urma unor verificări efectuate de către reprezentanții Direcției Generale Antifraudă Fiscală s-au conturat suspiciuni cu privire la realitatea tranzacțiilor comerciale declarate de către societățile beneficiare care au stat la baza obținerii fondurilor guvernamentale nerambursabile. Prejudiciul produs bugetului de stat de către cele opt societăți se ridică la suma de aproximativ 1.600.000 lei.

Cu ocazia perchezițiilor au fost identificate înscrisuri și obiecte relevante cauzei.

Investigațiile vizează 9 suspecți, persoane fizice.

În urma descinderilor au fost puse în aplicare șase mandate de aducere față de suspecți, care au fost audiați de organele de cercetare penală.

În vederea recuperării pagubei și a confiscării speciale procurorul a luat măsuri asiguratorii asupra bunurilor mobile și imobile ale suspecților, iar organele de cercetare penală au identificat bunuri și vor aplica sechestru asiguratoriu.

Raportat la actele procedurale efectuate în cauză, precizăm că, atunci când împrejurările vor permite, vom oferi detalii suplimentare.

*Precizăm că aceste activităţi nu pot, în nicio situaţie, să înfrângă principiul prezumţiei de nevinovăţie.*